เคยเห็นป้ายร้านนี้แถวพระราม 5 แยกบางศรีทอง เห็นลูกค้าเยอะตลอดมุงหน้าร้านกันเลย พอเดินผ่านร้านนี้ รู้สึกว่าคุ้นมาก ชื่อร้านก็ชื่อเดียวกัน และ font ป้ายร้านก็แบบเดียวกัน เลยเลี้ยวเข้าไปซื้อโดยอัตโนมัติ

ร้านเป็นซุ้มน๊อคดาวน์ อยู่ติดกับตึกร้านเหล่าเฮงก๋วยเตี๋ยวลูกชิ้นปลา ในซอกตึก ไม่ใช่ขนานกับตัวตึก คือถ้าเห็นร้านผัดไทสาย 3 ให้หาที่จอดรถได้เลย แต่ถ้าเลยไปถึงร้านบุ๊คข้าวมันไก่หรือร้านแอมเฮือง นั่นคือเลยร้านกล้วยทอดไปล่ะ 

ตอนเราไป ร้านกำลังทอดกล้วยและมันอย่างต่อเนื่อง และกล้วยที่อยู่ในถาดก็เหลือน้อย เลยต้องเอาแบบผสมมัน ถุงละ 25.-บาท คุณลุงคนขายจะถามว่า เอากากแป้งด้วยมั้ย ถ้าเอาก็ตักให้หลายช้อนเลย

หยิบกินคำแรก คือใช่เลย ตามคำโฆษณา กรอบนอก นุ่มใน ไม่อมน้ำมัน คือมีคำถามตามมาเลยว่ามีสูตรทอดยังไงให้อมน้ำมันน้อยๆ แบบนี้ แถมกรอบหอม กล้วยก็ไม่แข็งเกินไปด้วย ใครใส่เหล็กดัดฟัน ยังกัดได้สบายๆ


